METODICKÉ USMERNENIE 
HLAVNÉHO ODBORNÍKA MZ SR

pre odbor 

Pneumológia a ftizeológia

o podmienkach na indikáciu pacienta 

na transplantáciu pľúc

a predtransplantačnú prípravu

Predmet úpravy

Toto odborné usmernenie určuje podmienky na indikáciu pacienta na transplantáciu pľúc a predtransplantačnú prípravu.

Čl. II

Základné pojmy
Transplantácia pľúc je indikovaná pre pacientov s vybranými typmi chronických pľúcnych ochorení, ktorých klinický stav sa zhoršuje napriek maximálne vyťaženej konzervatívnej liečbe.

Na základe bilaterálnej zmluvy z roku 2010 medzi Univerzitnou nemocnicou Bratislava a Transplantačným centrom AKH Viedeň, Rakúsko, sú občania Slovenskej republiky transplantovaní v Transplantačnom centre AKH Viedeň po predchádzajúcom súhlase zdravotnej poisťovne, ktorá sa zaväzuje k úhrade nákladov na transplantáciu pľúc (Žiadosť o udelenie súhlasu na úhradu nákladov plánovanej zdravotnej starostlivosti v cudzine, Kalkulácia predpokladaných nákladov plánovanej zdravotnej starostlivosti a potvrdenia o možnom prijatí poistenca).
Predtransplantačná príprava a potransplantačná starostlivosť je realizovaná v Centre prípravy pacientov na transplantáciu pľúc a potransplantačnej starostlivosti pri Klinike pneumológie a ftizeológie SZU, Univerzitná nemocnica Bratislava, nemocnica Ružinov (ďalej Centrum), ktoré bolo akreditované Rozhodnutím Ministerstva Zdravotníctva č. Z41844-2011-OZS zo dňa 4.8.2011.
Indikácie a kontraindikácie pľúc sú definované kritériami Transplantačného centra AKH Viedeň v súlade s celosvetovým konsenzom Medzinárodnej spoločnosti pre transplantáciu srdca a pľúc (ISHLT). 

Čl. III
Všeobecné indikačné kritériá

· progredujúce pľúcne ochorenie po vyčerpaní všetkých dostupných konzervatívnych postupov (vrátane DDOT)
· predpokladaná dĺžka života menej ako 2 roky

· dostatočný potenciál na rehabilitáciu

· vyhovujúci stav výživy (80-120% ideálnej hmotnosti, resp. BMI 18-25) 

· vyhovujúci psychosociálny profil

· systémová kortikoterapia < 15mg prednisonu/deň

· nefajčiar minimálne 6 mesiacov
Špecifické odporúčania pre jednotlivé typy ochorení podľa Medzinárodných smerníc ISHLT
CHOCHP

BODE index 7-10 alebo aspoň 1 z nasledujúcich:

· anamnéza hospitalizácie pre exacerbáciu s akútnou hyperkapniou

· pľúcna hypertenzia alebo cor pulmonale alebo obidve, napriek oxygenoterapii

· FEV1 pod 20% a DLCO pod 20% referenčnej hodnoty alebo homogénne distribuovaný emfyzém s dýchavicou NYHA III.stupňa
Idiopatická pľúcna fibróza (IPF):

Histologický alebo rádiografický dôkaz UIP a jedno z nasledujúcich:

· Pokles FVC o 10% alebo viac počas posledných 6 mesiacov

· Pokles saturácie kyslíka pod 88% počas 6-minútového testu chôdze

Histologický dôkaz NSIP (non-specific intersticial pneumonia) a jedno z nasledujúcich:

· DLCO pod 35% referenčnej hodnoty

· Pokles FVC o 10% a viac alebo pokles DLCO o 15% a viac počas posledných 6 mesiacov

 Pľúcna artériová hypertenzia (PAH):

súčasné splnenie všetkých  nasledovných kritérií:
· NYHA III.-IV. štádium bez ohľadu na aktuálnu liečbu

· Rapídne progredujúce ochorenie

· 6-minútový test chôdze pod 350 metrov

· Zlyhanie  aplikácie špecifickej liečby, vrátane parenterálnych prostenoidov
· Kardiálny index pod 2 l/min/m 2

· Tlak v pravej predsieni nad 15 mmHg.

Cystická fibróza (CF)

súčasné splnenie všetkých  nasledovných kritérií
· FEV1 pod 30% referenčnej hodnoty alebo rapídny pokles FEV1 (najmä mladé pacientky pod 20 rokov)

· Exacerbácia vyžadujúca hospitalizáciu na jednotke intenzívnej starostlivosti

· Zvýšená frekvencia exacerbácií s potrebou antibiotickej liečby

· Refraktérny a/alebo rekurentný pneumotorax

· Rekurentné hemoptýzy

· Hypoxemická alebo hyperkapnická respiračná insuficiencia

· Pľúcna hypertenzia

Raritne sú na transplantáciu pľúc indikované iné pľúcne ochorenia (okrem karcinómu pľúc) 

v súlade so všeobecnými indikačnými kritériami transplantácie pľúc - ako napríklad lymfangioleiomyomatóza, histiocytóza z Langerhansových buniek, sarkoidóza, chronická rejekcia pľúcneho transplantátu.
Čl. IV
Kontraindikácie transplantácie pľúc

Absolútne

· Malignita (v posledných 5 rokoch)

· Pokročilá dysfunkcia iného orgánového systému 

· Chronická perzistujúca infekcia (hepatitída B a C, HIV)

· Deformita hrudníka, miechy, stav po bilaterálnej operácii hrudníka s predpokladom pleurálnych zrastov, fraktúra stavca
· Nespolupráca pacienta alebo neschopnosť spolupracovať pri liečbe

· Neliečiteľné psychiatrické ochorenie alebo porucha spojená s neschopnosťou spolupracovať pri liečbe

· Abúzus (fajčenie, alkohol, drogy) za posledného 1/2 roka

Relatívne

· Vek > 65 rokov

· Kritický/nestabilný klinický stav (šok, mechanická ventilácia...)

· Slabý potenciál na rehabilitáciu

· Kolonizácia multirezistentnými alebo vysoko virulentnými baktériami, hubami alebo mykobaktériami

· Ťažká obezita/malnutrícia 

· Ťažká/symptomatická osteoporóza

· Zle kontrolované mimopľúcne ochorenie 

· Prednison > 15 mg/deň

Čl. V

Načasovanie indikácie (timing)

Rozhodnutie o čase zaradenia pacienta na čakaciu listinu musí byť vždy komplexné, na základe kombinácie objektívnych ukazovateľov, ktorými sú klinický stav pacienta, klasifikácia NYHA, 6-minútový test chôdze, stupeň respiračnej insuficiencie a funkčný nález. Predtransplantačnú prípravu je ideálne začať v období, keď má pacient menej než 50%-nú pravdepodobnosť prežitia 2-3 roky a patrí do skupiny NYHA III až IV.
Ideálne načasovanie zaradenia na čakaciu listinu – „timing“

· NYHA III.-IV.

· 50%-ná pravdepodobnosť prežitia 2-3 roky

· 6-minútový test chôdze 250 - 300 metrov
· respiračná insuficiencia na DDOT

· FEV1 < 1 liter (pod 30% náležitej hodnoty), DLCO < 20% náležitej hodnoty

· časté exacerbácie, hemoptýzy, cor pulmonale

· rýchla progresia ochorenia

Urgentná transplantácia pľúc je možná len u pacienta už zaradeného na čakaciu listinu. O urgencii rozhoduje Transplantačné centrum AKH Viedeň.

Čl. VI

Postup pri indikácii pacienta

Na posúdenie možnosti indikácie pacienta na transplantáciu pľúc je nevyhnutné poskytnúť Centru vstupné informácie - indikačné minimum (viď Príloha 1):
Vstupný skríning pacienta – indikačné minimum

1. Kompletné funkčné vyšetrenie pľúc vrátane odberu arteriálnych krvných plynov a 6-minútový test chôdze

2. Echokardiografické vyšetrenie so zmeraním tlaku v pľúcnici

3. Základné biochemické a kultivačné vyšetrenia 

4. Zhodnotenie BMI 

5. RTG pľúc, resp. HRCT vyšetrenie nie staršie ako 3 mesiace

6. Denzitometrické vyšetrenie vrátane laboratórnych parametrov hodnotiacich osteoporózu (nie staršie ako 6 mesiacov) 

Uvedené indikačné minimum realizuje rajónne navrhujúce pracovisko.
Centrum v Bratislave slúži ako konzultačné centrum pre všetky slovenské pneumologické pracoviská, a to formou:

- písomnej predbežnej konzultácie na základe dokumentácie

- ambulantného vyšetrenia pacienta

- hospitalizácie pacienta a realizácie špecifických predtransplantačných vyšetrení (HLA typizácia, ventilačno-perfúzna scintigrafia atď, komplexné sérologické vyšetrenia atď)
Po kompletizácii nálezov v prípade, že pacient môže byť indikovaný na transplantáciu pľúc, odosiela Centrum do poisťovne pacienta žiadosť o úhradu nákladov na predtransplantačné konzílium a zabezpečí termín vyšetrenia v Transplantačnom centre AKH Viedeň, kde pacienta referuje lekár Centra. Definitívne rozhodnutie o indikácii pacienta na transplantáciu pľúc prebieha počas Indikačného konzília v Transplantačnom centre AKH Viedeň.
Po indikácii pacienta na transplantáciu pľúc zo strany Transplantačného centra AKH Viedeň zasiela Centrum do poisťovne pacienta žiadosť o úhradu nákladov na transplantáciu pľúc a nevyhutnú potransplantačnú starostlivosť (kontrolné bronchoskopické vyšetrenia do 1 roka po transplantácii). Po jej obdržaní a kompletizácii všetkých výsledkov je pacient zaradený na čakaciu listinu na transplantáciu pľúc. 

Od zaradenia na čakaciu listinu v Transplantačnom centre AKH Viedeň je pacient v starostlivosti rajónneho pneumológa, spádového lôžkového pneumologického pracoviska a v dvojmesačných intervaloch je kontrolovaný v Centre. Centrum hlási zmeny zdravotného stavu a spirometrických parametrov Transplantačnému centru AKH Viedeň. V prípade, že zmena zdravotného stavu neumožňuje transplantáciu pľúc, je pacient z čakacej listiny dočasne alebo trvalo vyradený.

Celý proces realizácie predtransplantačných vyšetrení a komunikácie s poisťovňou pacienta až po zaradenie na čakaciu listinu trvá cca 3 mesiace. Priemerná doba na čakacej listine je vo viedenskom centre 8 mesiacov. V prípade nájdenia vhodného orgánu organizuje koordinátor Centra prostredníctvom RZP transport pacienta do Transplantačného centra AKH Viedeň. 

Čl. VII
Kontaktné údaje:

Vedúca Centra

Primárka MUDr. Hájková Marta, CSc. MPH
Koordinátorka predtransplantačnej prípravy a potransplantačná ambulancia:
MUDr. Šenková Andrea

Adresa centra:

Klinika pneumológie a ftizeológie SZU a UNB
Ružinovská 6

826 56 Bratislava

Telefón: 02/48234488, 02/48234489

Fax: 02/48234671(442)
E-mail: hajkova@unb.sk, senkova@ru.unb.sk
Príloha 1: Indikačné minimum

